DOCUMENTE: Cum înscăunează și cum protejează politicienii directorii de spitale. Filiera PSD – Spitalul de Oftalmologie – director Monica Pop. Ministerul Sănătății a anunțat un control Rezultatul protecției este faptul că Monica Pop ajunge să cedeze un spațiu al spitalului public unei firme unde este angajată vreme de patru ani!

miercuri, 1 iunie 2016, 7:00

Numită în 1994, Monica Pop este cel mai longeviv director de spital din Capitală.

Ea a beneficiat de sprijinul parlamentarului PSD Florian Popa, care s-a numit membru în CA la spital și șeful Comisiei de concurs

Directorul Pop a închiriat firmei Monona, care vinde mâncare, dar și cristaline pentru bolnavi, un spațiu în spital și a prelungit contractul de patru ori de atunci.

În schimb, firma a angajat-o cu contract de muncă în 2007!

Timp de patru ani, Monica Pop a fost și director al spitalului de stat și angajatul firmei căreia îi închiriase spațiul.

Firma respectivă se angajează prin contractul cu spitalul să vândă mai scump pacienților și mai ieftin angajaților spitalului!

În momentul izbucnirii scandalului Hexi, Monica Pop a spus că ”Noi nu avem substanțe din astea!”. Dar are. Prin încredințare directă.

#mergemdupăsistem.

Investigație de Mirela Neag, Răzvan Luțac, Marius Mărgărit și Cătălin Tolontan

De 8 ani, Florian Popa este parlamentar.

Întâi a fost deputat PSD, acum este senator PSD.

Vicepreședinte al Comisiei de Sănătate Publică a Senatului României, Florian Popa, 70 de ani, este, totodată, șeful Comisiei de concurs în fața căreia Monica Pop a trecut de două ori consecutiv concursul de director al Spitalului de Oftalmologie.

În 2010 și în 2014.

De două ori cu nota 10 (zece).

Și de două ori, consemnează Comisia, „fără să mai fie necesară desfășurarea interviului”.

S-a numit singur în CA al Spitalului de Oftalmologie

Florian Popa a fost și rectorul Universității de Medicină Carol Davila din București.

În această calitate, Florian Popa o numește prorector pe Monica Pop din 2004 și pînă în 2012.

Apoi, pentru ca relația să fie simetrică, pe 16 iulie 2010, deputatul PSD Florian Popa se pune singur în Consiliul de Administrație al Spitalului de Oftalmologie, acolo unde Pop este director. (Document 1)



La scurt timp, mișcarea își dovedește efectul.

Deputatul PSD devine președintele Comisiei de concurs a spitalului

Din postura de membru al CA al spitalului, deputatul Popa se înscăunează drept șeful Comisiei de concurs pentru postul de manager!

Pe 29 septembrie 2010, parlamentarul semnează procesul verbal prin care Monica Pop este numită manager. (Document 2)



10 (zece) la testul grilă.

10 (zece) la proiectul de management.

Fără interviu.

Schema din 2010 se repetă în 2014

Acum doi ani, Popa și pe Pop, politicianul și colega sa, învârt încă o dată mecanismul numirii managerului.

Pe 17 ianuarie 2014, Pop candidează din nou singură.

Președintele Comisiei este tot prof. dr. Florian Popa, între timp ajuns senator PSD și vicepreședinte al Comisiei de Sănătate.

Nota e tot 10 (zece), tot fără interviu, poveste copy-paste. (Document 3)



ANI: „Incompatibilitate și conflict penal de interese”

Poate un parlamentar să fie membru într-un CA al unui spital și șeful comisiei care o alege drept manager pe Monica Pop, cea care îi era subordonată la Facultatea de Medicină?

Conform ANI, nu poate.

Agenția Națională de Integritate îl declară pe senatorul PSD incompatibil și în conflict penal de interese, scrie Agerpres în decembrie 2015. Ca să se apere, Florian Popa dă în judecată ANI.

Procesul e pe rol.

Directorul semnează un contract…

Aceasta este doar prima parte a poveștii.

6 contracte de încredințare directă cu Hexi a avut spitalul directorului Monica Pop, deși ea a negat

Ce generează protecția politică vedem în continuare. Fundamental, generează sentimentul că poți să faci orice dorești. Sau să spui ce vrei, fără teamă că se va afla.

Cînd au izbucnit dezvăluirile legate de Hexi Pharma, Monica Pop a spus că ”Noi nu avem substanțe din astea!”. E un neadevăr.

Spitalul de oftalmologie a avut în ultimii trei ani mai multe contracte de încredințare directă, în valoarea totală de aproximativ 15.000 de euro, cu Hexi. Au cumpărat POLYODINE, substanța pe care testele Guvernului și ale Parchetului General au identificat-o ca fiind diluată cu 30%.

Iar Monica Pop se aruncă într-o combinație frapantă chiar și după criteriile sănătății din România.

În 1996, ca director al spitalului, Monica Pop semnează un contract prin care Spitalul de Oftalmologie închiriază la parterul clădirii din Piața Lahovary firmei Monona Group Trading SRL un spațiu de 38 mp. (Document 4)



Scopul este amenajarea unui bufet, dar nu numai.

…iar firma o angajează la schimb!

În 2007, Monona îi întoarce serviciul directorului Monica Pop, angajând-o în firmă! (Document 5)



Din 2007 și până în 2011, Monica este atât director al Spitalului de Oftalmologie, cât și angajat al Monona, căreia îi promite prin contract să-i fie fidelă.

În schimb, Monica Pop primește un salariu mic de la Monona, de 500 de lei lunar.

Monica Pop semnează nu doar contractul cu Monona, ci și prelungirea, cu mărirea spațiului cedat de spital, în 1999, 2002, 2007 și 2012.

Monona aparține unui medic Mihai Ghiță. Iar administrator este Munteanu Daniela Anisoara, doctor în cadrul Spitalului de Oftalmologie.

4 acte adiționale și prelungiri ale contractului a parafat directorul Monica Pop pentru firma unde a fost angajată

Conflict de interese

Cum poate un director să fie fidel și spitalului de stat, dar și firmei private căreia pe semnătura sa i-a cedat un spațiu al spitalului?

E o întrebare la care Ministerul Sănătății, ANI sau Parchetul nu au răspuns niciodată.

Ce face Monona e și mai interesant.

Ieftin pentru medici, scump pentru pacienți

Firma Monona capătă aprobarea să vândă la Spitalul de Oftalmologie „pizza și înghețată”, dar și „lentile normale și de contact, cristaline favorizând la preț salariații spitalului”. (Document 4)



Favorizând salariații spitalului față de cine?

Există două mari categorii de oameni care intră într-un spital.

Salariații și pacienții.

Directorul și medicul Monica Pop semnează contractul prin care închiriază un spațiu firmei Monona, unde este angajată persoana privată Monica Pop, firmă care se angajează să-i favorizeze pe angajații spitalului.

Dacă ești medic cumperi cristalinul mai ieftin decât același cristalin cumpărat de pacient.

Asta se întâmplă într-un spital public, plătit în egală măsură din impozitele pacienților și ale medicilor.

Senatorul PSD Florian Popa nu a putut fi contactat.

INTERVIU. Cum explică Monica Pop, directorul de la Oftalmologie, faptul că a închiriat spațiul unei firme care a angajat-o

”Legea e idioată! Toată legea e idioată!”

– Doamnă Pop, vă mai amintiți de când îl cunoașteți pe prof. dr. Florian Popa?

– Este un om excepțional, îl cunosc de când a fost rector și eu prorector. Este un om deosebit.

– Dânsul a fot șeful Comisiei de concurs care v-a numit în 2010 și 2014?

– Aaa, știu acum, e acea asistentă psihopată, eu mă judec cu ea, de acolo știți astea.

– Nu ne-ați răspuns la întrebare.

– Am dat-o afară în 2007, când era să omoare un pacient. Asta e răzbunarea domnului Tolontan că m-am luat de el în ancheta cu dezinfectanții, că am spus că e o exagerare, o minciună și acum oamenii se tem să mai vină la spital!

– Nu ne-ați răspuns la întrebare. Era domnul Florian Popa șeful Comisiei?

– Da, și care e problema?!

– ANI a spus că era un conflict de interese penal al dânsului.

– Legea e o tâmpenie. Ce, dacă nu era parlamentar era mai bun?

– Firma Monona vindea la prețuri mai mici angajaților spitalului. Aceasta nu era o discriminare la adresa pacienților?

– Cu ce prejudiciez spitalul dacă eu mă duc să dau consultații la un cabinet privat?

– Nu asta am întrebat.

– Era mai grav dacă trimiteam pacienții la privat, în loc să se trateze în spital. Eu am o înțelegere verbală cu firma în cazul în care prescriu greșit ochelari, a doua pereche să fie gratuită. Să știți că domnul Tolontan e bolnav. Am văzut eu că e bolnav!

– Ați fost angajata firmei căreia i-ați închiriat spațiul ca director. Nu vi se pare un conflict de interese?

– Legea e idioată. Toată legea este idioată! Din cauza acestei legi idioate și-au dat demisia toți șefii de secție. Nu m-a interesat politica, nu mi-a plăcut niciodată.

– Nu v-ați simțit susținută politic?

– Nu am nicio legătură cu politica. Mi-a plăcut de Vadim, îmi place de Tăriceanu, de Florian Popa, dar nu m-au sprijinit politic!

CELE 30 DE PĂRȚI ALE INVESTIGAȚIEI: